钦定古今图书集成/理学汇编/经籍典/第126卷 > 古今私评 > 评书三端
## 钦定古今图书集成/理学汇编/经籍典/第126卷 > 古今私评 > 评书三端

蔡九峰谓“今文多艰涩，而古文反平易”，或以为今文
自伏生女子口授晁错时失之，则先秦所引古书之
文皆已如此，恐其未必然也。或以为“记录之实语难
工，而润色之雅辞易好，故训诰誓命有难易之不同”，
此为近之。然伏生背文暗诵，乃偏得其所难，而安国
考订于科斗古文错乱糜灭之馀，反专得其所易，则
又有不可晓者。至于诸《序》之文或颇与《经》不合，而安
国之《序》又绝不类西京文字。朱子亦疑安国《书》是假
书，谓《大序》格致极轻，却疑晋宋间文字。况孔书东晋
方出，前此诸儒皆未之见，可疑之甚。又《春秋》《礼记》《孟
子》《荀子》间与今书不同者，如《孟子》载《汤诰》“造攻自牧
宫”，不言鸣条；《春秋传》述五子之歌衍“率彼天常”一句，
《康诰》“父子兄弟，罪不相及”，今经乃无有。若荀卿引仲
虺曰：“诸侯能自得师者王，得友者霸”，引《康诰》“惟文王
敬忌一人以怿”，《礼记》以申劝宁王之德为申观宁王，
又庶言同则亡怿，多一“亡”字，其乖牾有如此者，安可
必书无缺文乎？安可谓所引者之皆谬乎？释书者欲
尽解之，是难逃晦翁之讥也。又欧阳公《日本歌》云：“徐
福行时书未焚，逸书百篇今尚存。令严不许通中国，
举世无人识古文。”按：今世经书，往往有外国本，则书
之独全于日本者，未可知也。